Diari Oficial de la Generalitat Valenciana


Sumari del DOGV 1652, del 29-10-1991 (1991/823047)

ORDRE de 14 d'octubre de 1991, del Conseller d'Agricultura i Pesca, per la qual es regula la concessió d'ajudes econòmiques als propietaris de finques agrícoles incloses a determinades. zones d'actuació especial de l'IRYDA, al termes municipals d'Antella, Sumacarcer i Tous.
----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1991/10/14/(2)/dof/vci/html**

### Dades del document

Número de DOGV
:   1652

Data del DOGV
:   29-10-1991

Secció del DOGV
:   DISPOSICIONS GENERALS

Número del document
:   1991/823047


Data del document
:   14-10-1991

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de 14 d'octubre de 1991, del Conseller d'Agricultura i Pesca, per la qual regula la concessió d'ajudes econòmiques als propietaris de finques agrícoles incloses a determinades zones d'actuació especial de l'IRYDA, als termes municipals d'Antella, Sumacàrcer i Tous.  
El Govern Valencià, en la reunió del 29 d'abril de 1991, va acordar la concessió d'ajudes econòmiques als propietaris de terrenys inclosos a determinades zones d'actuació especial de l'Institut de Reforma i Desenvolupament Agrari (IRYDA), als termes municipals d'Antella, Sumacàrcer i Tous, en el cas de terrenys directament recuperats o en recuperació per l'esmentat institut.  
Aquestes zones d'actuació especial són les declarades per diverses ordres del Ministeri d'Agricultura, Pesca i Alimentació, a l'empara i als efectes del Reial Decret-Llei 20/1982, del 23 d'octubre, i de l'Ordre del Ministeri de l'Interior de 24 d'octubre de 1982, tots dictats en relació amb les inundacions d'octubre de 1982, que van arrasar totalment diverses partides, aigües avall de la presa de Tous, dels dits termes municipals d'Antella, Sumacàrcer i Tous. S'exclouen les zones en què les obres de recuperació de terrenys, a càrrec de l'IRYDA, no podran iniciar-se fins que la nova presa de Tous assolesca la cota suficient i en aquelles en què la Conselleria d'Agricultura i Pesca no ha pogut encara iniciar la tramitació dels procediments de concentració parcel·laria.  
El llarg procés de recuperació de les terres ha impedit o retardat la posada en producció i per tant ha estat la causa d'una reducció de les rendes, les conseqüències de les quals són les que desitja limitar el Govern Valencià mitjançant la concessió d'ajudes als afectats, regulades per la Conselleria d'Agricultura i Pesca.  
Per tot açò, d'acord amb l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991,  
ORDENE:  
Article primer  
La Conselleria d'Agricultura i Pesca concedirà subvencions als propietaris de parcel·les agrícoles, incloses a les zones d'actuació especial, de l'Institut de Reforma i Desenvolupament Agrari (IRYDA), del Viver, l'Or, l'Assut, i el Pi Ver d'Antella; el Racó de l'Assut, i el Franc de Sumacàrcer; i el Garroferal de Tous, els terrenys dels quals hagen estat directament recuperats o s'hi troben en recuperació per l'IRYDA.  
Article segon  
Hom considerarà beneficiaris de les ajudes els qui figuren com a propietaris a les respectives bases de concentració parcel·laria de cadascuna de les zones.  
En el cas de transmissions entrevius, realitzades al període considerat per a la determinació de l'import de l'ajuda, aquest es distribuirà proporcionalment entre cadascun dels propietaris. -  
Article tercer  
La subvenció serà de 300.000 pessetes per hectàrea i any transcorregut, i se'n descomptarà un des d'octubre de 1982 fins el lliurament de les terres per l?IRYDA. Si el lliurament no s'hagués fet, la data de maig de 1991 serà el termini final que es considerarà en qualsevol cas.  
Es computarà la superfície de les finques, anterior a les inundacions de 1982, que consta a les bases de concentració parcel·laria.  
Article quart  
Les sol·licituds es formalitzaran als impresos normalitzats que proporcionarà la mateixa Conselleria d'Agricultura i Pesca als interessats. Hom els presentarà davant els seus serveis territorials a València.  
El termini de presentació finirà el 20 de novembre de 1991.  
D'acord amb l'article sisè de l'Ordre de 7 de gener de 1991, de la Conselleria d'Economia i Hisenda, no és exigible als beneficiaris l'acreditament del compliment de les obligacions tributàries i les de la Seguretat Social.  
Article cinqué  
Les subvencions es concediran amb càrrec al programa 714.20 «Ordenació i millora de les produccions agràries», i no podran superar la quantitat global de 338.985.340 pessetes per al còmput dels termes municipals.  
DISPOSICIO ADDICIONAL  
Delegue el Director Territorial de València de la Conselleria d'Agricultura i Pesca, la competència per a atorgar les subvencions regulades en aquesta ordre.  
DISPOSICIONS FINALS  
Primera  
Faculte el Director General de Producció i Indústries Agràries perquè dicte les disposicions necessàries per al desenvolupament i l?execució d'aquesta ordre.  
Segona  
Aquesta ordre entrarà en vigor l?endemà de la publicació al Diari Oficial de la Generalitat Valenciana.  
València, 14 d'octubre de 1991.  
El Conseller d'Agricultura i Pesca,   
LLUIS FONT DE MORA I MONTESINOS


Còpia Permalink ELI